ישיבת מליאה, כנסת 24, פרוטוקול מספר 20, 2021-05-25 00:00

יריב לוין: חברות וחברי הכנסת, היום יום שלישי, י"ד בסיוון תשפ"א, 25 במאי 2021.

יריב לוין: אני פותח את הישיבה.

יריב לוין: הודעה למזכירת הכנסת, בבקשה.

ירדנה מלר-הורוביץ: אין.

יריב לוין: אין לנו.

יריב לוין: אז אנחנו עוברים ישר לנאומים בני דקה, אם כך.

יריב לוין: ראשון הנואמים, חבר הכנסת אחמד טיבי – איננו; חבר הכנסת אוריאל בוסו – אף הוא איננו; חבר הכנסת משה אבוטבול – אני רואה שאפילו ראש ישיבת המתמידים איננו פה היום; חבר הכנסת עופר כסיף – איננו; חבר הכנסת עיסאווי פריג' – איננו.

יריב לוין: חבר הכנסת אבי מעוז, בבקשה.

יריב לוין: נאום מס' 8, אם אני עוקב נכון?

אבי מעוז: נכון, אדוני היושב-ראש, תודה רבה.

אבי מעוז: נאום הנדסת תודעה מס' 8, והפעם – על שלטון בג"ץ והמדינה היהודית.

יריב לוין: לזה צריך להקדיש סדרה בנפרד, לא?

אבי מעוז: זו התחלה, פתיח.

גלעד קריב: – – – דמוקרטית – – –

קריאה: – – –

אבי מעוז: שלשום, באופן לא מפתיע, לצערנו, צעדו שופטי בג"ץ עוד צעד בהפיכה השיפוטית והניפו ידם גם על חוקי-יסוד.

אבי מעוז: מעבר לאבסורד ולצביעות שבפגיעה בחוקי-יסוד ללא שום סמכות, ומעבר לפגיעה הקשה במבנה השלטוני של מדינת ישראל, יש כאן

אבי מעוז: גם מהלך הרסני כנגד זהותה היהודית של מדינת ישראל, שהרי בדמוקרטיה העם הוא הריבון, כלומר העם היהודי, ומי שמייצג את רצון העם בדמוקרטיה פרלמנטרית זוהי הכנסת.

אבי מעוז: אך כאשר יש מי שמרוקן את ריבונות הכנסת ואת ריבונות העם מכל משמעות מעשית, ובמקביל פסיקותיו באופן עקבי מוטות כנגד כל דבר יהודי ולאומי, כביכול בשם נאורות וקידמה, אך באמת בשם פרוגרסיביות קיצונית ועמדות אנטי-יהודיות ואנטי-ציוניות – מתברר כי תחת מסווה של מכבסת מילים והנדסת תודעה מנסים להחריב את זהותה וצורת משטרה של מדינת היהודים.

אבי מעוז: אני ממליץ לשופטי העליון להרפות ידיהם מייד מפסילת חוקים, וקל וחומר חוקי-יסוד.

אבי מעוז: ובאנלוגיה לדבריו של השופט המנוח מישאל חשין, בזמנו: זה בית המחוקקים הלאומי שלנו, ומי שירים יד על ביתנו – נגדע את ידו.

אבי מעוז: תודה רבה.

יריב לוין: חברת הכנסת נירה שפק, בבקשה.

נירה שפק: גם אני אזכה לספירה?

יריב לוין: לא.

יריב לוין: אצל אבי מעוז, חבר הכנסת מעוז, זה ממש – –

גלעד קריב: זו הנדסת תודעה.

יריב לוין: – – מסודר אחד-אחד.

יריב לוין: אבל אני מבטיח שאם את תתחילי למספר, אני אשתדל לעקוב.

נירה שפק: שקלתי אם למספר את הבלונים בעוטף.

יריב לוין: את יודעת מה?

יריב לוין: זה כבר אתגר מתמטי יותר מורכב, אבל ננסה להתמודד גם איתו, אם נצטרך.

יריב לוין: בבקשה.

נירה שפק: בטח כשאני אגיד את המורכבות.

נירה שפק: אז אני רוצה לדבר על הבלונים בעוטף.

נירה שפק: את "מעשה בחמישה בלונים" כולנו מכירים.

נירה שפק: מאז הפסקת האש עברנו מזמן את החמישה בלונים, עברנו גם חמישה בלונים בכל מועצה, אז אני לא יודעת אם זה היה או חלמתי חלום.

נירה שפק: אני רוצה לספר לכם – לא חלמתי חלום, אני אישית ראיתי בלון.

נירה שפק: בלונים מעל מועצה אזורית אשכול – יוצאת תגובה רשמית: אין בלונים; בלונים מעל מועצה האזורית שער הנגב – יוצאת תגובה רשמית של דובר כיבוי אש: זה לא בלונים; שבעה מוקדי שרפות במועצה האזורית אשכול – יוצאת תגובה רשמית: כיבוי אש הם שקובעים את מקור השרפות, זה לא בלונים.

נירה שפק: אנחנו מצלמים בלונים, תושבי העוטף – כבוד היושב-ראש, יש לי להראות לך תמונות של לפחות 20 בלונים; אנחנו יודעים לזהות אותם כי זה אותם בלונים שאנחנו מתמחים בהם כל השנים האלה.

נירה שפק: ויש לי שתי שאלות, אחת מהן לראש הממשלה ושר הביטחון: אם זה לא בלונים, מה זה?

נירה שפק: ולמה כל הבלונים שמתועדים אצלנו לא מקבלים מענה?

נירה שפק: 2.

נירה שפק: השר לביטחון פנים, הפנייה שלי אליו דרך כיבוי אש: אנחנו רוצים לראות את התחקירים האלה, אני רוצה לראות התחקירים האלה ואני רוצה להבין איך פתאום יש תמונה של בלונים, פתאום תמונה של מוקד שרפה – ואין כפיים ביניהן.

נירה שפק: תודה רבה.

יריב לוין: תודה רבה.

יריב לוין: חבר הכנסת מנסור עבאס – איננו.

יריב לוין: חבר הכנסת גלעד קריב, בבקשה.

גלעד קריב: אדוני היושב-ראש, ביום ראשון פורסמה בערוץ 13 כתבתו של העיתונאי עומרי מניב על מעשה הלינץ' שבוצע בסעיד מוסא בטיילת בבת ים.

גלעד קריב: בגין המעשה הזה הוגשו כתבי אישום נגד שלושה אנשים, למרות שעשרות רבות תועדו משתתפים בו.

גלעד קריב: הכתבה מציגה כיצד האירוע הזה היה כולו כתובת רשומה על הפיד של הרשתות החברתיות במשך שעות ארוכות וכיצד משטרת ישראל, למרות התראות ותלונות, בחרה להתעלם.

גלעד קריב: בתוך אין-ספור הפרסומים, הפוסטים ותכתובות הווטסאפ בולט שמו של ארגון להב"ה, שבראשו עומד בנצי גופשטיין, אדם שהוגש נגדו כתב אישום בגין הסתה לאלימות ולגזענות, אדם שנפסל מהתמודדות לכנסת בשל הסתה גזענית.

גלעד קריב: בנצי גופשטיין ואנשיו באים בשעריו של הבית הזה באופן תדיר בחסות הנציג שלהם בכנסת ישראל, חבר הכנסת איתמר בן גביר.

גלעד קריב: להב"ה וגופשטיין הם הזרוע האלימה, המעין-צבאית, ומפלגת עוצמה יהודית היא הזרוע הפוליטית.

גלעד קריב: מול תנועת המלקחיים הזאת בחרה משטרת ישראל להיעלם מעל פני השטח, וזאת למרות שכל המידע נרשם והופץ באותיות קידוש לבנה.

גלעד קריב: אני קורא מכאן למפכ"ל המשטרה למצות את הבדיקה בעניין החמור הזה של התעלמות המשטרה מכל התלונות וההתראות עד תומה ובאופן יסודי.

גלעד קריב: במקביל, אדוני היושב-ראש, הגיעה העת לומר בקול ברור: ארגון להב"ה הוא ארגון אלים וחבלני שיש להוציאו אל מחוץ לחוק.

גלעד קריב: הוא אינו שונה במהותו מארגוניו של הרב כהנא, שהוצאו מחוץ לחוק לפני שנים רבות.

גלעד קריב: כדרכם של ארגונים מהסוג הזה, אין לו כל מעמד משפטי משל עצמו, ופעילותו מתקיימת באמצעות רשת סבוכה של קשרים בין עמותות וארגונים שלמרבה הפלצות, חלק מהם ממומנים על ידי מדינת ישראל.

גלעד קריב: אירועי השבועיים האחרונים צריכים להדיר שינה מעינינו.

גלעד קריב: שלטון החוק חייב לגלות את עוצמתו בכל רחבי מדינת ישראל ולבלום כל פעילות אלימה, לאומנית וגזענית, ערבית ויהודית, בלי כל היזקקות למונחים של סימטריה ואי-סימטריה.

גלעד קריב: אחד מן הצעדים הנדרשים, בין רבים אחרים – ובכך אסיים – הוא כיבוי הלהבה הגזענית והאלימה של גופשטיין וחבריו ובדיקה יסודית מדוע רשויות אכיפת החוק לא אחת נוהגות בהם בכפפות של משי במקום בכפפות של ברזל.

גלעד קריב: תודה.

יריב לוין: תודה.

יריב לוין: חבר הכנסת וליד טאהא – איננו; חברת הכנסת קרן ברק – איננה; חברת הכנסת מירב בן ארי – איננה; חברת הכנסת יוליה מלינובסקי – איננה; חבר הכנסת איתמר בן גביר – איננו; חבר הכנסת יואב סגלוביץ' – איננו; חבר הכנסת יעקב מרגי – איננו; חבר הכנסת יצחק פינדרוס – איננו; חבר הכנסת אלכס קושניר – איננו; חבר הכנסת סעיד אלחרומי – איננו; חבר הכנסת אוסאמה סעדי – איננו; חבר הכנסת שמחה רוטמן – איננו; חבר הכנסת ינון אזולאי – איננו; חבר הכנסת אופיר סופר – איננו; חברת הכנסת קטי שטרית – איננה; חברת הכנסת מאי גולן – איננה; חבר הכנסת מאיר כהן – איננו; חבר הכנסת איימן עודה – איננו; חברת הכנסת אבתיסאם מראענה – איננה; חבר הכנסת סמי אבו שחאדה – איננו; חבר הכנסת יעקב טסלר – איננו; חבר הכנסת יוסף טייב – איננו; חבר הכנסת עודד פורר – איננו; חבר הכנסת מוסי רז – איננו; חבר הכנסת רון כץ – איננו; חברת הכנסת עאידה תומא סלימאן – איננה; חברת הכנסת שרן השכל – איננה; חבר הכנסת יבגני סובה – איננו; חברת הכנסת מירב כהן – איננה; חבר הכנסת ניצן הורוביץ – איננו.

יריב לוין: חברת הכנסת ג'ידא רינאוי זועבי, בבקשה.

קריאה: – – –

יריב לוין: כן, רשום.

ג'ידא רינאוי-זועבי: מוחמד כיואן מאום אל-פחם היה ילד יפה בן 17.

ג'ידא רינאוי-זועבי: לפני שבוע וחצי הוא היה באוטו בלילה עם עוד חברים ועוד קרובי משפחה שלו, ילדים באוטו, שנסעו וקיבלו צרור של יריות.

ג'ידא רינאוי-זועבי: הוא קיבל קליע בראש משוטר של ימ"מ.

ג'ידא רינאוי-זועבי: ביקרתי אותו בבית החולים לפני שבוע.

ג'ידא רינאוי-זועבי: פגשתי את אבא שלו.

ג'ידא רינאוי-זועבי: זה היה בבית החולים רמב"ם.

ג'ידא רינאוי-זועבי: ביום חמישי מוחמד נפטר.

ג'ידא רינאוי-זועבי: הלכתי ביום שישי לביקור תנחומים, פגשתי את האימא ואת האבא שלו.

ג'ידא רינאוי-זועבי: ביום שבת המשפחה החליטה שהיא תורמת את איבריו, גם ליהודים וגם לערבים.

ג'ידא רינאוי-זועבי: איבריו של מוחמד כיואן, שנהרג מקליע בראשו על ידי שוטר של ימ"מ, נתרמו לגופיהם של חמישה אנשים יהודים ועוד אחד ערבי.

ג'ידא רינאוי-זועבי: אני אומרת: חפשו נקודות אור.

ג'ידא רינאוי-זועבי: תודה רבה.

יריב לוין: תודה רבה.

יריב לוין: חבר הכנסת משה אבוטבול, בבקשה.

משה אבוטבול: כבוד היושב-ראש, כנסת נכבדה, בתחילת שבוע הבא, יום שני, כ' בסיוון תשפ"א, יחול בכל העולם יום ללא עישון, כדי לעודד את ציבור המעשנים להינזר מעישון ומכל סוגי הטבק למיניהם.

משה אבוטבול: גם אני בעבר, לפני עשרות שנים, הייתי מעשן, וברוך השם, הפסקתי.

משה אבוטבול: קראתי לאחרונה סקר חדש החושף שלצערנו מרבית מהציבור לא מספיק מודע לגורמי הנזק העיקריים בעישון, וגם למגזר החרדי יש חוסר מודעות לכך שהנזק הבריאותי העיקרי בעישון הסיגריות נגרם למעשה משרפת הטבק והניקוטין, כמו גם מהעשן, הגורמים להתפתחויות של מחלות קשות הנגרמות למעשן.

משה אבוטבול: וכבר נאמר בפסוק: "ונשמרתם מאֹד לנפשֹׁתיכם".

משה אבוטבול: אני שמח לבשר לאדוני היושב-ראש שהנחתי בימים האחרונים על שולחן הכנסת, יחד עם עוד חברי כנסת, הצעת חוק פרטית חדשה לתיקון פקודת התעבורה לאיסור עישון ברכב שנמצא בו קטין שטרם מלאו לו 15 שנים, וזאת כדי לצמצם את הנזק הנגרם לנחשפים לעשן הסיגריות.

משה אבוטבול: תקוותי, בעזרת השם, שכלל חברי הכנסת ייתנו יד, תרתי משמע, לחוק זה, ובכך נצמצם את החולי במחלה הידועה והכואבת, שכבר הפילה רבבות של מעשנים.

משה אבוטבול: תודה רבה.

יריב לוין: תודה רבה.

יריב לוין: חבר הכנסת אליהו ברוכי, בבקשה.

אליהו ברוכי: כבוד היושב-ראש, צמד המילים "ועדת חקירה" הושמע בימים האחרונים בתדירות גבוהה.

אליהו ברוכי: יש האומרים רק את המילים "ועדת חקירה", יש מוסיפים "ועדת חקירה ממלכתית".

אליהו ברוכי: אין ספק, לאדם נורמטיבי אין שום ספק שאסור לתת לאסון מירון תשפ"א לעבור לידנו ולהמשיך לנהל את המקום כאילו כלום לא קרה.

אליהו ברוכי: אבל אני פה רק כדי לשאול: כל ליקוי שקיים במתחם הציון זקוק לוועדת חקירה?

אליהו ברוכי: אדוני היושב-ראש, הגעתי לפה כדי להצביע על לוח השנה העברי.

אליהו ברוכי: כל יום שעובר מרחיק אותנו מל"ג בעומר תשפ"א ומקרב אותנו בצעדי ענק לל"ג בעומר תשפ"ב.

אליהו ברוכי: האם נוכל לומר שהופתענו, שלא ידענו שבי"ח באייר הקרוב מגיעים לשם מאות אלפי אנשים?

אליהו ברוכי: חבל.

אליהו ברוכי: חבל על כל יום שהאתר הקדוש והמעברים הצרים שסביבו נותרים כאילו ל"ג בעומר הבא זה מסיבת הפתעה.

אליהו ברוכי: בשורות טובות.

יריב לוין: תודה.

יריב לוין: אם כן, חברות וחברי הכנסת, עד כאן פרק נאומים בני דקה.

יריב לוין: בכך תם סדר-היום.

יריב לוין: הישיבה הבאה תתקיים מחר, יום רביעי, ט"ו בסיוון התשפ"א, 26 במאי 2021, בשעה 11:00.

יריב לוין: ישיבה זו נעולה.